Πλαίσιο αιτημάτων του ΠΜΣ για τη Γ.Σ.

Τους τελευταίους 13 μήνες ζήσαμε πρωτόγνωρες καταστάσεις, αντιμετωπίσαμε συλλογικά τεράστιες δυσκολίες. **Από τη μία, η πλειονότητα βρέθηκε μπροστά σε αδιέξοδο επιβίωσης. Από την άλλη, για πρώτη φορά οι αγώνες μας πίεσαν τόσο πολύ την κυβέρνηση, τα αιτήματά μας είχαν τόσο μεγάλη απήχηση στο μεγαλύτερο μέρος της κοινωνίας.**

**Κερδίσαμε τη μαζική συσπείρωση του κλάδου πανελλαδικά στο σωματείο, κάτι που είναι η ζωντανή παρακαταθήκη για τη συνέχεια**. **Τα βήματά μας είναι μεγάλα, αλλά και η στιγμή, η περίοδος κρίσιμη για τη συνέχεια.** Αυτό τον τρόπο συλλογικής συζήτησης ,αποφάσεων, πολύμορφης δράσης και πρωτοβουλιών καθημερινά, πρέπει να τον κατοχυρώσουμε και να τον υπερασπιστούμε απέναντι στις κυβερνητικές και εργοδοτικές επιδιώξεις, που με το νέο νομοσχέδιο που έρχεται μας ζητούν να γυρίσουμε σε συνθήκες ζωής ενός αιώνα πριν, ενώ θέλουν το κίνημά μας να μετατραπεί σε πλατφόρμα με like στο facebook, ανίκανο να αποφασίζει για οτιδήποτε. Θέλουν το ρόλο μας, συνυπεύθυνο, ντεκόρ σε μεγάλα τραπέζια με τους εργοδότες μας. Αν στην προηγούμενη κρίση κρινόταν αν θα γίνουμε η «γενιά των 400 ευρώ», σε αυτή την κρίση κρίνεται το επόμενο βήμα, η «ευελιξία» 24ώρες τη μέρα, χωρίς εργασιακά δικαιώματα.

**Όλοι αυτοί υπολογίζουν πολύ καλά την κάθε μας κίνηση. Ανησυχούν πως με δυνατά σωματεία δε θα είναι εύκολα τα σχέδιά τους**. **Ας τους επιβεβαιώσουμε**! Για αυτό πρέπει ταυτόχρονα να απορρίψουμε λογικές, είτε μέσα από τη διοίκηση της Ομοσπονδίας Θεάματος – Ακροάματος, είτε μέσα από διαδικτυακές πλατφόρμες, που με νέο περιτύλιγμα, ζητούν να παλέψουμε εμείς μαζί με τα αφεντικά μας, με εκπροσώπους ιδρυμάτων, εργοδοτικών ενώσεων, ότι έχουμε κοινό όραμα μαζί τους. Είδαμε και πολύ πρόσφατα με αφορμή τη διαχείριση της πανδημίας, ότι όταν τα κέρδη συγκρούονται με τις ανάγκες μας, τότε είναι που οι ΜΕΘ δεν υπάρχουν και η ευθύνη είναι «ατομική» δική μας.

H λογική της Κυβέρνησης όλο το διάστημα της πανδημίας, ήταν η επιδότηση εργαζόμενων που εργάζονται σε συγκεκριμένο εργοδότη, με σταθερές εργασιακές σχέσεις. Αυτό το καθεστώς εργασίας δεν ανταποκρίνεται στον τρόπο εργασίας ενός μεγάλου κομματιού του επαγγέλματός μας. Γι’ αυτό το λόγο, ζητάμε διευρυμένα κριτήρια επιδότησης, προκειμένου να μπορέσουν να ενταχθούν περισσότεροι συνάδελφοι στις επιδοτήσεις. **Αυτό το βάρβαρο καθεστώς εργασίας δεν το επιλέξαμε, αντίθετα μας το επέβαλαν. Δε θα πληρώσουμε τις συνέπειές του και στην πανδημία**!

**Το σίγουρο είναι ότι κάποια στιγμή οι χώροι πολιτισμού θα ανοίξουν, ενώ κάποιοι χώροι όπως οι τηλεοπτικές εκπομπές δεν σταμάτησαν καθόλου. Το μεγάλο ερώτημα είναι με τι υγειονομικούς και εργασιακούς όρους**. Συνεπώς αυτό είναι και το βασικό θέμα συζήτησης της συνέλευσης του συλλόγου, δηλαδή το πώς πρέπει να συνεχίσουμε και με ποιες πρωτοβουλίες.

Τα παρακάτω αιτήματα είναι κωδικοποιημένα και είναι αποτέλεσμα μιας μεγάλης συζήτησης που έχει ανοίξει το Σωματείο μας, με συσκέψεις και συζητήσεις που έχουμε κάνει με εκατοντάδες συναδέλφους καθώς και με άλλα Σωματεία. Θέλουμε να τις μελετήσετε και τυχόν απορίες ή αλλαγές να μας τις στείλετε στο [pmu@pmu.gr](mailto:pmu@pmu.gr) πριν τη Γ.Σ., έτσι ώστε να διευκολυνθεί η συζήτηση σε αυτή.

**Ενίσχυση των εργαζομένων του κλάδου μας**

Επέκταση του επιδόματος ειδικού σκοπού για όλο το καλοκαίρι και για όσο επηρεάζει η πανδημία τον κλάδο μας.

Ακόμα και αν ανοίξουν για το καλοκαίρι οι χώροι εργασίας μας, σίγουρα το μεγαλύτερο κομμάτι των μουσικών που εργάζονταν πριν την πανδημία δε θα εργαστεί. Όσοι το καταφέρουν, θα δουλέψουν με μικρότερες αμοιβές και για μικρότερα διαστήματα.

Ζητάμε:

* Να ενταχθεί το σύνολο των εργαζόμενων στην επιδότηση καθώς και οι κατηγορίες συναδέλφων που βγήκαν εκτός, όπως οι μουσικοί που εργάζονται στο δρόμο, αλλά και οι επιδοτούμενοι του ΟΑΕΔ που για λίγες μέρες επιδότησης χάνουν το επίδομα.
* Να δοθεί η δυνατότητα σε επιχειρήσεις που θα επαναλειτουργήσουν, να κρατήσουν σε αναστολή το προσωπικό της επιχείρησης που δε θα εργαστεί.
* Ως κριτήριο της επιδότησης να αποτελούν ελάχιστα ένσημα το 2019 ή πιστοποίηση της ιδιότητας του μουσικού μέσα από πτυχίο ή δισκογραφική δουλειά ή οποιοδήποτε άλλο στοιχείο μπορεί να αποδείξει την ιδιότητα του μουσικού.
* Να δοθεί επιδότηση ενοικίου σε όλες τις κατηγορίες επιδοτούμενων.
* Να διαγραφούν χρέη σε φυσικά πρόσωπα που αποδεδειγμένα αδυνατούν να αποπληρώσουν.
* Να δοθεί το εποχικό βοήθημα του 2021 σε όλους τους εργαζόμενους του κλάδου.
* Να επιδοτηθούν όλοι οι ελεύθεροι επαγγελματίες που έχουν κάνει έναρξη εργασιών ως μουσικοί και εργάζονται με ΤΠΥ.
* Άμεση απόκτηση της ασφαλιστικής ικανότητας με βεβαίωση από το Εργάνη για όσους επιδοτήθηκαν το 2020.

**Μέτρα για τους εργαζόμενους που εργάζονται με ΤΠΥ**

Υποχρεωτικά πολλοί εργαζόμενοι για να δουλέψουν πρέπει να έχουν ΤΠΥ, κυρίως για συναυλίες, ηχογραφήσεις, πανηγύρια, κ.α. Η υπερφορολόγηση των ελεύθερων επαγγελματιών έχει αναγκάσει τη μεγάλη πλειονότητα των συναδέλφων να κλείσουν τα βιβλία τους παρόλο που χρειάζονται το ΤΠΥ για την επαγγελματική τους δραστηριότητα. Με την ενοποίηση των Ασφαλιστικών Ταμείων γίνεται προσπάθεια να καταργηθεί ο χαρακτήρας του μισθωτού στην ασφάλιση στα ΤΠΥ και να περάσει όλο το ασφαλιστικό κόστος στην πλάτη μας.

Ζητάμε:

* Την κατάργηση του τέλους επιτηδεύματος στα ΤΠΥ.
* Την κατάργηση του ΦΠΑ.
* Αφορολόγητο στα ΤΠΥ, αντίστοιχο με αυτό των μισθωτών.
* Την παραμονή του ασφαλιστικού καθεστώτος του μισθωτού, που ισχύει μέχρι σήμερα για τους μουσικούς στα ΤΠΥ.

**Μέτρα στήριξης για τις μικρές επιχειρήσεις του κλάδου μας**

Για μικρά ωδεία, στούντιο ηχογραφήσεων, μικρά νυχτερινά μαγαζιά και μουσικές σκηνές με καθαρά κέρδη μέχρι 15.000€ το 2019.

Ζητάμε:

* Να διαγραφούν τα χρέη που δημιουργήθηκαν μέσα στην πανδημία και αποδεδειγμένα δε μπορούν να καλύψουν.
* Να συνεχιστεί η επιδότηση ενοικίου ακόμα και σε περίπτωση που επαναλειτουργήσουν και για όσο επηρεάζει η πανδημία τη κανονική λειτουργία τους.
* Να επιδοτηθούν οι μικρές επιχειρήσεις που θα χρησιμοποιήσουν μουσική ορχήστρα, όταν θα επιτραπεί η ζωντανή μουσική.
* Επιδότηση των Πολιτιστικών Συλλόγων σε όλη την Ελλάδα για τη διοργάνωση μουσικών και πολιτιστικών εκδηλώσεων.

**Οργάνωση της διεκδίκησής μας απέναντι στους Κυβερνητικούς σχεδιασμούς για το επόμενο διάστημα**

Η Κυβέρνησηπροσπαθεί να διευρύνει την εργασία στον κλάδο μας με ΤΠΥ ακόμα και σε κομμάτια της επαγγελματικής δραστηριότητας που επικρατούσε η μισθωτή εργασία. Προσπαθεί να απαλλάξει την εργοδοσία από κάθε ευθύνη που είχε για ασφάλιση, για ασφαλείς και υγιεινούς όρους εργασίας, για την τήρηση ωραρίου εργασίας και υπερωριακής αμοιβής, για εφαρμογή κατώτερων αμοιβών είτε μέσω Συλλογικών Συμβάσεων, είτε μέσω της εργατικής νομοθεσίας.

Παλεύουμε για:

* ΣΣΕ εργασίας σε κάθε χώρο και την επαναφορά της υποχρεωτικότητας των ΣΣΕ.
* Επαναφορά των Βαρέων και Ανθυγιεινών και των χαμηλότερων ορίων συνταξιοδότησης για όλους τους μουσικούς που έχασαν τις δυνατότητες αυτές, από τα μνημόνια που ψήφισαν οι Κυβερνήσεις κατά τη διάρκεια της προηγούμενης κρίσης.

Είμαστε ενάντια στο σχέδιο νόμου που η Κυβέρνηση θα φέρει το Μάιο, με τον οποίο καταργεί το 8ωρο δίνοντας τη δυνατότητα στους εργοδότες να κανονίζουν όπως τους συμφέρει τη ζωή μας. Οι μουσικοί γνωρίζουμε τι σημαίνει δουλειά χωρίς ωράριο, χωρίς σταθερό ημερήσιο χρόνο εργασίας, καθώς και τι σημαίνει αυτό για την προσωπική και οικογενειακή ζωή, την ψυχολογική κατάσταση και την υγεία μας. Είναι κοροϊδία η επιχειρηματολογία της Κυβέρνησης ότι η διευθέτηση του χρόνου γίνεται για να είμαστε «ελεύθεροι να δουλεύουμε όσο θέλουμε», δεν πάσχουμε από καταπίεση στις λίγες ώρες δουλειάς. Εργασιακή ανασφάλεια και ελεύθερη επιλογή δεν μπορούν να συνυπάρχουν!

Είμαστε ενάντια στη νέα παρέμβαση στη λειτουργία των Σωματείων μας. Συνεχίζουν το νόμο Αχτσιόγλου και κάνουν ένα παραπάνω βήμα μετατρέποντας το κίνημα σε like στο fb. Ούτε η κυβέρνηση , ούτε η εργοδοσία νοιάστηκαν για το πώς θα διευκολυνθούν οι διαδικασίες των Σωματείων μας. Κύριο στόχο έχουν την άμεση παρέμβαση της στη λειτουργία των Σωματείων μας, αφού η ηλεκτρονική ψήφος, αναιρεί αυτόματα τη μυστικότητα της ψήφου.

Δε θα επιτρέψουμε το ρολόι της κοινωνίας μας να γυρίσει ένα αιώνα πίσω!

**Βασικοί όροι της διεκδίκησής μας για ΣΣΕ στην Τηλεόραση**

Ωράριο ανά εκπομπή

Προβλέπονται δύο ημέρες και δύο ένσημα. Η πρώτη ημέρα προβλέπει τετράωρη πρόβα και η δεύτερη 8 ώρες για γύρισμα. Μέρος του 8ώρου της δεύτερης ημέρας μπορεί να χρησιμοποιηθεί και για πρόβα. Οποιαδήποτε εργασία πέρα από αυτό το ωράριο αμείβεται υπερωριακά.

Αμοιβή ανά εκπομπή

Προβλέπονται 326€ μεικτά, δηλαδή 280€ καθαρά.

**Υπεράσπιση και διεκδίκηση των Συγγενικών δικαιωμάτων μας**

Διεκδικούμε:

* Ξεχωριστή αμοιβή για την ψηφιοποίηση του έργου μας και την άδεια προβολής του.
* Ξεχωριστή αμοιβή για το live streaming, ακόμα και στις περιπτώσεις που γίνεται ταυτόχρονα με ζωντανή παράσταση σε κοινό και ο μουσικός αμείβεται για αυτή.

**Αιτήματα για τα Μουσικά Σύνολα**

Σε ένα τομέα που απαιτεί πολύχρονη προσπάθεια για να δεθεί καλλιτεχνικά ένα πολυάριθμο σύνολο μουσικών, επεκτείνονται οι ελαστικές εργασιακές σχέσεις σε σχέση με τις σταθερές, που η ίδια η φύση της δουλειάς απαιτεί. Συγχρόνως, με τη λογική του κόστους – οφέλους, αφαιρείται από όλο και περισσοτέρους η δυνατότητα να έχουν πρόσβαση στο έργο μεγάλων μουσικών συνόλων, όπως οι Συμφωνικές ορχήστρες, οι Φιλαρμονικές, οι Χορωδίες και άλλα ποικίλα σύνολα.

Διεκδικούμε:

* Σε κάθε Πρωτεύουσα Νομού της Χώρας να δημιουργηθούν τουλάχιστον μία Φιλαρμονική ή Συμφωνική Ορχήστρα και μία Χορωδία με ευθύνη της Περιφέρειας, με Κρατική χρηματοδότηση και πλήρεις και σταθερές εργασιακές σχέσεις για τους μουσικούς που θα τις στελεχώνουν.
* Κατάργηση κάθε ελαστικής εργασιακής σχέσης και της δουλειάς μέσω εταιρείας στα Μουσικά Σύνολα κάλυψη όλων των κενών οργανικών θέσεων με τακτικό προσωπικό και μονιμοποίηση όλων των μουσικών που εργάζονται ήδη με τέτοιες σχέσεις σε αυτά.

**Μουσική Εκπαίδευση**

Ζητάμε:

* Την άμεση επαναλειτουργία των Ωδείων με όλα τα υγειονομικά πρωτόκολλα και αυστηρό έλεγχο της εφαρμογής τους από κρατικούς ελεγκτικούς μηχανισμούς.
* Να παρθούν τα αναγκαία μέτρα για την κάλυψη των χαμένων μαθημάτων και την κάλυψη των κενών που δημιούργησε η αναστολή λειτουργίας τους και η τηλεκπαίδευση.

Απορρίπτουμε τους Κυβερνητικούς σχεδιασμούς για υποτίμηση των πτυχίων των Ωδείων και την κατηγοριοποίησή τους στη μεταλυκειακή εκπαίδευση, τη στιγμή που για την απόκτηση ενός Πτυχίου απαιτούνται σπουδές πάνω από 10 χρόνια.

Υπερασπιζόμαστε το Δημόσιο χαρακτήρα της Εκπαίδευσης και ιδιαίτερα της Πανεπιστημιακής Εκπαίδευσης που χτυπιέται από τις πολιτικές της Ε.Ε.

Ζητάμε:

* Ενιαία Δημόσια και Δωρεάν μουσική εκπαίδευση, που να ξεκινά από την παιδική ηλικία και να καταλήγει στην Πανεπιστημιακή βαθμίδα, με ευθύνη του Υπουργείου Παιδείας.
* Να λειτουργούν σε κάθε Δήμο της χώρας τέτοιες σχολές, σε χώρους πλήρως εξοπλισμένους και κατάλληλους.
* Διεύρυνση των Πανεπιστημιακών σχολών που θα έχουν κατεύθυνση εκμάθησης οργάνων.
* Άμεση δημιουργία επιτροπών από τα Πανεπιστήμια, ώστε με κριτήρια που θα βάλουν οι ίδιες οι Πανεπιστημιακές σχολές, να αντιστοιχηθούν τα Ωδειακά Πτυχία.

Για όλα τα παραπάνω έγιναν δεκάδες μαζικές συζητήσεις και κινητοποιήσεις.

* Με τις αποφάσεις της γενικής μας συνέλευσης καλούμε σε μαζική συμμετοχή των συναδέλφων στις δεκάδες διαδηλώσεις στη χώρα, μπροστά στην **απεργία στις 6Μάη** – **Στην Αθήνα 10.00 στο Σύνταγμα.**

**Συμμετέχουμε με τη μουσική μας, τα όργανά μας, τα συνθήματά μας.**

Αντίστοιχα στη Γενική μας Συνέλευση θα προτείνουμε σειρά πρωτοβουλιών για τα ζητήματα που παλεύουμε

Συνάδελφοι, σας στέλνουμε το παραπάνω πλαίσιο για να συμβάλλουμε να γίνει ουσιαστική συζήτηση **στη Γενική Συνέλευση του Σωματείου μας την Κυριακή 25 Απρίλη στις 15:00 στο Πεδίον του Άρεως (Δίπλα από το θέατρο Άλσος).**

**Στις 14.00, μέχρι την έναρξη της ΓΣ, θα γίνουν και εγγραφές νέων μελών.**

Παρακαλούμε η προσέλευση να γίνει νωρίτερα από την ώρα έναρξης, ώστε να τακτοποιηθούν και οι συνδρομές για όσους δε τις έχουν τακτοποιήσει. Επίσης παρακαλούμε να έχετε όλοι ατομική μάσκα και να βοηθήσετε στην τήρηση των μέτρων εξασφάλισης της υγείας όλων μας.